সব ঋণ শোধ! কর্নাটক হাইকোর্টে মামলা বিজয় মালিয়ার

ওয়েব ডেস্ক: কর্নাটক হাইকোর্টের (Karnataka High Court) দ্বারস্থ হলেন ঋণখেলাপি পলাতক ব্যবসায়ী বিজয় মালিয়া (Vijay Mallya)। তাঁর দাবি, ঋণের চেয়ে বেশি অর্থ উদ্ধার হয়েছে। ব্যাঙ্কগুলি কত টাকা সংগ্রহ করেছে, সেই তথ্য চেয়ে কর্নাটক হাইকোর্টে আবেদন করলেন মালিয়া।

পলাতক মদ ব্যবসায়ীর আবেদনের ভিত্তিতে সংলিষ্ট ব্যাঙ্কগুলিকে নোটিস দিয়েছে কর্নাটক হাইকোর্ট।। ১৩ ফেব্রুয়ারির মধ্যে জবাব তলব করা হয়েছে। ইউনাইটেড ব্রিউয়ারিজ হোল্ডিংস লিমিটেড (UBHL) এবং কিংফিশার এয়ারলাইন্স (Kingfisher Airlines) সহ অন্যান্যদের ঋণের পরিপ্রেক্ষিতে কত টাকা উদ্ধার হয়েছে তার ব্যাঙ্ক স্টেটমেন্ট চেয়ে আবেদন জমা পড়েছে।

আরও পড়ুন: দিল্লি বিধানসভা নির্বাচনে ভোট পড়ল ৫৭.৭০ শতাংশ

মালিয়ার অভিযোগ, উপরোক্ত দুটি সংস্থার ওয়াইন্ডিং আপ বা বন্ধ করা সংক্রান্ত প্রক্রিয়া সুপ্রিম কোর্টে চূড়ান্ত হয়েছে। ব্যাঙ্কগুলি ওই সংস্থা দু’টির কাছে যে পরিমাণ অর্থ পেত, তা ইতিমধ্যে উদ্ধার হয়েছে। তাও এখনও অর্থ উদ্ধার প্রক্রিয়া চালানো হচ্ছে। দ্বিতীয়ত, ঋণ সংক্রান্ত মামলায় ৬২০০ কোটি টাকা উদ্ধারের নির্দেশ সংক্রান্ত মামলাটিও চূড়ান্তভাবে শেষ হয়েছে। কারণ রিকভারি অফিসারের বক্তব্য অনুযায়ী ১০২০০ কোটি টাকা উদ্ধার হয়েছে।

অন্যদিকে অফিসিয়াল লিকুইডেটারের বক্তব্য, ব্যাঙ্ক তাদের টাকা পেয়ে গিয়েছে। আবার অর্থমন্ত্রী সংসদে জানিয়েছেন, ১৪ হাজার কোটি টাকা উদ্ধার হয়েছে। তাই ঋণ পরিশোধ হয়ে গিয়ে থাকলে গ্যারান্টার কোম্পানির আর কোনও দায় থাকে না। ফলে সেই সংস্থার পুনর্জীবনের জন্য আবেদন করা যায়। যখন রিকভারি অফিসার সার্টিফিকেট দিয়ে জানাবেন যে, দেওয়া ঋণ উদ্ধার হয়েছে। মালিয়ার অভিযোগ অথচ এখনও সেই অর্থ উদ্ধার প্রক্রিয়া চলছে। দেওয়া অর্থ পাওয়া হয়ে গিয়েছে কি না, জানানো হচ্ছে না।